14 vuurwapens op plaas gesteelArgieffoto Die eienaar van ŉ lodge in Limpopo kan moontlik aangekla word nadat 12 jaggewere en twee handwapens deur die loop van Sondagaand tydens ŉ huisbraak op sy plaas gesteel is. Brig. Motlafela Mojapelo, polisiewoordvoerder, het Dinsdag aan Maroela Media gesê die eienaar kan moontlik aangekla word op aanklagte wat verband hou met die stoor van wapens wat teenstrydig is met die Wet op Vuurwapenbeheer. “Die polisie in Villa Nora buite Lephalale het ŉ soektog van stapel gestuur na drie onbekende verdagtes wat by die lodge op ŉ plaas in die omgewing ingebreek het. Altesaam 14 vuurwapens en ammunisie is gesteel,” het Mojapelo gesê. Drie verdagtes het na bewering deur ŉ venster toegang tot die huis verkry, waarna hulle na die kluis gegaan en die vuurwapens en ammunisie gesteel het. Die eienaar van die lodge was nie tydens die inbraak tuis nie. Volgens Mojapelo dui ŉ voorlopige ondersoek daarop dat die kluis nie oopgebreek of oopgesny was nie en die moontlikheid word ondersoek dat die kluis se sleutels gebruik is. “Vuurwapeneienaars word daaraan herinner om ten alle tye te voldoen aan die bepalings om vuurwapens veilig en wettig aan te hou. In die stryd teen gewelddadige misdade, waarin vuurwapens die meeste van die tyd gebruik word, kan ons nie ŉ situasie bekostig waar vuurwapens weens die nienakoming van wettige vuurwapeneienaars in die hande van kriminele beland nie,” het Mojapelo gesê. Die polisie ondersoek aanvanklik ŉ saak van huisbraak.